Kell 13:
* Festivali Eesti Muusika Päevad sümfooniakontserdil esineb täna õhtul Eesti Riiklik Sümfooniaorkester dirigent Risto Joosti juhatusel.
Esiettekandes kõlavad Toivo Tulevi “Kolm sümfooniat” ja Age Veeroosi orkestriteos “Mõttelõng”, Erkki-Sven Tüüri Sümfoonias nr 4 “Magma” soleerib löökpillimängija Heigo Rosin.
Kontserdil antakse üle LHV uue heliloomingu Au-tasu.
Ülekanne Klassikaraadios algab kell 19. (Johanna Mängel)
* Laupäeval, 14. aprillil teeb Klassikaraadio ülekande kahelt EMPi kontserdilt Mustpeade Majas.
Kell 16 esinevad kavaga “Kõla=Värv” pianist Kadri-Ann Sumera, valgustaja Oliver Kulpsoo ning helipuldis Tammo Sumera.
Liisa Hirschi, Kristjan Kõrveri ja Märt-Matis Lille uued helitööd on põimitud Mart Saare prelüüdide ja Mari Vihmandi muusikaga.
Kell 18 kõlab aga Kuldar Singi tähelepanuväärsemaid helitöid, 33 aasta eest loodud “Surma ja sünni laulud” Federico Garcia Lorca tekstidele.
Leili Tammelile kirjutatud vokaaltsükli esitavad Iris Oja ja Yxus Ensemble. (Anne Prommik)
Kell 14:
* Otsa kool kutsub kuulama traditsioonilist kevadkontserti Mustpeade majas täna kell 19.
Kavas on Kuldar Singi “Flöötide sümfoonia”, Anti Marguste “Para-Phrazein” ja “Eleegia”.
Stuudios on dirigent Ingrid Roose, flötist Monika Väliste, viiuldaja Laura Klesment ja klavessinist Meeri Kraas. (Nele-Eva Steinfeld)
* Rakvere teatri suure saalis esietendub täna õhtul Rakvere Teatri ja Fine5 Tantsuteatri ühisprojekt sarjas “Sajandi lugu”, mis kannab nime “Puuduta kuud”.
Lavastus on teatrite ühiskingitus Eesti Vabariigi 100. sünnipäevaks.
Lugu räägib 1990ndate algusaastaist Eesti külas. On pere, kus tütar tahab tantsida, vend ajab linnas äri, isa nutab taga sovhoosi, ema igatseb uut pliiti ja tädi on rahvatantsurühmaga esimese välisreisi ootel. Külla saabub poiss, kes on aga hoopis teistsugune – uus aeg toob uued unistused.
Lavastaja on Peeter Raudsepp ja koreograafid Rene Nõmmik ja Tiina Ollesk. (Ago Gaškov)
Saatejuht on Nele-Eva Steinfeld.